Ka godimo ga tšohle, go ithuta Beibele go tla go thuša gore o ‘batamele Modimo.’ (Jakobo 4:8) Ka morago, ge o dutše o batamela kgauswi le Modimo, ke moo o tlago go bona kudu kamoo Mmušo wa Modimo o ka bolelago dilo tše dibotse go wena—e sego gona bjale feela, eupša le ka mo go sa felego. Jesu o boletše ge a be a rapela Tatagwe a re: “Se se bolela bophelo bjo bo sa felego, gore ba tsebe wena Modimo a nnoši wa therešo le yo o mo romilego, Jesu Kriste.”—Johane 17:3. 9 Re ahlaahlile mehlala e mebotse le e mebe yeo e re thušago go kwešiša seo se bolelwago ke go “bona Modimo” goba go bona seatla sa Modimo. Ge re dutše re tseba Jehofa le dika tša gagwe, re bona seatla sa gagwe ka ‘mahlo a dipelo tša rena.’ (Baefeso 1:18) Se se re tutueletša go ekiša batho ba botegago ba mehleng ya bogologolo le ba lehono bao ba bonego kamoo Jehofa a thušitšego batho ba gagwe. Eupša na re na le bohlatse bja gore Modimo o thuša batho ba gagwe lehono?